text: » Artur Mas diu des de Vic que "ara no toca" parlar de vegueries | EL9NOU.CAT
  Artur Mas diu des de Vic que "ara no toca" parlar de vegueries
  "Parlar de vegueries vol dir confrontar els territoris", ha dit, fet que considera que va quedar palès aquest divendres amb el debat al Parlament. Artur Mas ha visitat aquest migdia el Mercat del Ram.
  27/03/2010 | 16:59
  12210.jpg |
  El president de Convergència i Unió (CiU), Artur Mas, considera que el debat sobre les vegueries no és ara mateix un tema prioritari per a Catalunya. 'La gent té la sensació que les vegueries vol dir més administració, que significa papers, més tràmits, més empleats públics i a la llarga més impostos' ha afegit. 'Això ens cal ara com a país? Jo dic clarament no' ha constatat Mas, qui ha enumerat altres qüestions com l'economia, els serveis socials o les infraestructures. Ho ha dit aquest dissabte al migdia en una visita al Mercat del Ram de Vic.
  Artur Mas també ha denunciat la manca de 'cohesió interna' entre els membres del tripartit en àmbits com les infraestructures i ha posat com a exemple les postures a favor i en contra de la línia de Molt Alta Tensió (MAT). 'S'ha de fer una aposta per les infraestructures, per una Catalunya hiperconnectada' ha comentat el líder de CiU.
  Ha reconegut, però, que en un futur immediat 'no hi haurà gaires diners', però això no treu de posar les infraestructures al capdamunt de la llista. 'Ens cal una Catalunya hiperconnectada internament, amb l'estat espanyol, amb Europa i el món', ha insistit. També ha recordat casos com el recent traspàs de Rodalies, on considera que s'ha fet 'sense trens', 'sense vies' i 'sense estacions'. 'No es noten les millores que s'haurien de començar a millorar' ha afirmat. Pel que fa a la manca de cohesió interna entre els socis de Govern, el cap de la oposició ha fet menció que 'els dies de les nevades es van tirar els plats pel cap per la línia de molt alta tensió'.
  Sobre el debat de les vegueries, el president de CiU ho ha qualificat de 'cromos que es canvien dintre el tripartit'. 'Per als socialistes l'àrea metropolitana, per Esquerra les vegueries' ha raonat 'i mentrestant el país està pendent d'altres coses' ha afegit. Artur Mas també ha fet constar el malestar d'alcaldes socialistes que s'oposen a la proposta del Govern i fins i tot, del Síndic d'Aran. I ha seguit enumerant: 'al Solsonès problemes, a la Cerdanya problemes, entre Reus i Tarragona problemes' ha comentat. 'Per tot això, CiU diu que ara no cal, que ja ho farem quan haguem sortit de la situació de dificultats econòmiques, quan la gent torni a tenir feina i la gent es guanyi la vida' ha conclòs.
  Artur Mas ha fet constar que CiU va fracassar, per l'oposició de socialistes i populars, de fer un 'gran pacte d'Estat' perquè 'independentment de qui governi se sàpiga el full de ruta'. 'Ara som al punt dels acords puntuals' ha constatat 'perquè no tenim cap compromís amb el govern central', ha continuat.
  Entre les recents propostes favorables –fetes a instàncies de CiU- hi ha una llei per escurçar els terminis de pagament 'que no sigui de 120 o 150 dies, sinó de 30 o 60 com es fa als altres països de la UE' ha explicat. També ha fet menció de la possibilitat que l'ICO pugui donar crèdits a la petita i mitjana empresa i als autònoms 'sense passar pels bancs i les caixes'. 'Però veurem en què queda' ha considerat.